Sersant doodgeskiet toe hy verdagte agternasit | Netwerk24
Deur Cara-Lee Dorfling 12 Augustus 2020 10:59
Die polisiesersant is Dinsdag omstreeks 19:30 op die hoek van Mission- en Stanfordweg in die noordelike voorstede van Port Elizabeth dood nadat verskeie skote op hom geskiet is.
Brig. Vishnu Naidoo, nasionale polisiewoordvoerder, het Woensdagoggend by navraag gesê hy wag nog op besonderhede oor die voorval, maar 'n betroubare polisiebron sê die polisiesersant het 'n verdagte te voet agternagesit toe dié se makker hom van agter geskiet het.
Volgens die polisiebron het die twee verdagtes sowat 'n halfuur vroeër 'n egpaar in Chimaerastraat, Kuyga, beroof.
Polisiebeamptes en die metropolisie was op die toneel by Mission- en Stanfordweg waar 'n polisiebeampte Dinsdagaand doodgeskiet is.
'n Beskrywing van die egpaar se gesteelde Nissan NP200-bakkie is oor die polisieradio uitgesaai, waarna die sersant die bakkie in Missionweg opgemerk en dit tot by 'n verkeerslig gevolg het. Hier het die polisiesersant uitgeklim en die insittendes van die bakkie beveel om uit die voertuig te klim. Die passasier van die bakkie het uitgespring en weggehardloop en die sersant is agterna.
Volgens nog 'n polisiebron het die bestuurder van die bakkie toe uitgeklim en op die polisiesersant losgebrand voordat hy in die teenoorgestelde rigting weggehardloop het. Die sersant het inmekaargesak en is op die toneel dood verklaar.
Intussen het polisiebeamptes van die Kabegapark-polisiekantoor die man wat op die sersant geskiet het, gejaag en by 'n nabygeleë vulstasie vasgetrek en op sy vuurwapen beslag gelê.